Madeleine McCann-verdagte van seksmisdrywe aangeklaMadeleine McCann. Die hoofverdagte in die verdwyning van die Britse meisie Madeleine McCann is in Duitsland van onverwante seksuele misdrywe aangekla. Luidens internasionale berigte word die veroordeelde seksoortreder Christian Brückner van vyf oortredings tussen 2000 en 2017 in Portugal aangekla. Duitse aanklaers sê die ondersoek na Madeleine se verdwyning is steeds afsonderlik aan die gang. The Guardian berig dat ŉ verklaring deur die aanklaer se kantoor in die Duitse stad Braunschweig aandui dat die beskuldigde spesifiek van drie misdrywe van verkragting met verswarende omstandighede en twee misdrywe van seksuele misbruik van kinders aangekla word. Die nuwe aanklagte teen hom sluit in die verkragting van ’n ongeïdentifiseerde vrou tussen die ouderdom van 70 en 80, asook dié van ’n 20-jarige Ierse vrou. In albei gevalle het die beskuldigde toegang tot hul woonstelle verkry, die vroue vasgebind en met ’n sweep geslaan. Hy het dié aanrandings met sy videokamera opgeneem. Brückner is in Junie 2020 as ’n verdagte in Madeleine se saak geïdentifiseer, maar het betrokkenheid ontken. Christian Brückner, die hoofverdagte in die verdwyning van Madeleine McCann. Ondersoekers glo die 45-jarige Brückner het Madeleine, toe drie, vermoor nadat hy haar op 3 Mei 2007 uit ’n vakansiewoonstel in Praia da Luz in Portugal, ontvoer het. Hy dien tans ’n vonnis van sewe jaar uit vir verkragting. Dié verkragting het in 2005 in Portugal plaasgevind. Luidens ŉ berig in The Telegraph in Mei vanjaar is items wat aan Madeleine behoort, glo in Brückner se kampeerwa gevind. Hy het destyds enkele kilometer van die McCann’s se vakansiewoonstel gewoon. BBC News berig dat die aanklaer in sy verklaring Dinsdag oor die jongste klagte teen Brückner gesê het dat geen inligting in dié stadium oor die status van die ondersoek na Madeleine se verdwyning bekendgemaak kan word nie. Madeleine, oorspronklik van Leicestershire in Brittanje, was ten tyde van haar verdwyning saam met haar gesin by die Ocean Club in Praia da Luz in die Algarve met vakansie toe sy verdwyn het. Ná 15 jaar is dit steeds nie duidelik wat van haar geword het nie, hoewel ondersoekers vermoed sy is vermoor. Indien sy wel nog leef, sal sy nou 18 jaar oud wees. Die polisie ondersoek in dié stadium steeds ŉ saak van ŉ vermiste persoon. Die jongste klagstaat teen Brückner lyk soos volg: Tussen 2000 en 2006: Die verkragting van ’n ongeïdentifiseerde vrou van tussen 70 en 80 jaar oud in ’n vakansiehuis in Portugal.